**Likumprojekta** **“Grozījumi Starptautiskās palīdzības likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Likumprojekta ”Grozījumi Starptautiskās palīdzības likumā” (turpmāk – Likumprojekts) mērķis ir pilnveidot sistēmu civilo ekspertu nosūtīšanai starptautiskajās misijās un operācijās, kā arī uzlabot attīstības sadarbības plānošanas un īstenošanas ietvaru. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts ir izstrādāts saskaņā ar Attīstības plānošanas sistēmas likumu, Ministru kabineta (turpmāk – MK) 2014. gada 2. decembra noteikumiem Nr. 737 “Attīstības plānošanas dokumentu izstrādes un ietekmes izvērtēšanas noteikumi”, kā arī pildot MK 2017. gada 21. februāra sēdes protokollēmumā (prot. Nr. 9, 41. § 4. punkts) doto uzdevumu Ārlietu ministrijas vadībā izveidotajai starpministriju darba grupai izstrādāt normatīvo aktu projektus, kas palīdzētu pilnveidot sistēmu civilo ekspertu nosūtīšanai starptautiskajās misijās. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošais Starptautiskās palīdzības likums (turpmāk – Likums) definē, kas ir Latvijas Republikas īstenotā starptautiskā palīdzība, nosaka principus un kārtību, kādā tā tiek plānota un īstenota.  Likumprojekts nepieciešams, lai uzlabotu iespējas īstenot starptautisko palīdzību, pilnveidotu attīstības sadarbības aktivitāšu plānošanas procesu un nodrošinātu to efektīvāku ieviešanu.  Likuma grozījumi, kas attiecas uz attīstības sadarbības plānošanu un īstenošanu:  Likuma 5. pants nosaka procedūras, kādās tiek apstiprināta finansējuma piešķiršana starptautiskajām palīdzības aktivitātēm:  1) granta projektu konkurss;  2) civilā eksperta apstiprināšana dalībai starptautiskajā misijā;  3) publiskais iepirkums;  4) brīvprātīga iemaksa;  5) deleģētā sadarbība;  6) MK apstiprinātajos politikas plānošanas dokumentos paredzētās starptautiskās palīdzības aktivitātes.  Attīstības sadarbības aktivitāšu plānošanā un īstenošanā prioritāri tiek izmantots granta projekta konkurss. Konkurss tiek izsludināts saskaņā ar vidēja termiņa plānošanas dokumentu, kā arī ikgadējo attīstības sadarbības politikas plānu. Kā otra visbiežāk izmantotā procedūra ir MK apstiprinātajos politikas plānošanas dokumentos paredzētās starptautiskās palīdzības aktivitātes. Šī procedūra tiek izmantota gadījumos, kad Latvijas attīstības sadarbības projekta īstenotājs ir ieguvis vai tas ir priekšnoteikums, lai iegūtu ārvalstu līdzfinansējumu ilgtermiņa attīstības sadarbības projektu īstenošanai. Minētās procedūras tiek plānotas kārtējā kalendārā gada ietvaros. Ņemot vērā nepieciešamību reaģēt uz mainīgo vidi un saņēmējvalstu izteiktajām vajadzībām, nepieciešams paredzēt iespējas Ārlietu ministrijai lemt par ikgadējā attīstības sadarbības plānā iekļauto aktivitāšu neizmantotā finansējuma vai finansējuma atlikuma novirzīšanu jaunām aktivitātēm. Šāda apstiprināšanas procedūra tiktu izmantota gadījumos, kad īstenot granta projekta konkursu vai apstiprināt vai veikt grozījumus MK politikas plānošanas dokumentā nav iespējams ierobežota laika apsvērumu dēļ.  Līdz ar to Likumprojekts paredz papildināt Likumu ar 5.panta 7.punktu, kurš nosaka, ka viens no apstiprināšanas instrumentiem ir Ārlietu ministrijas lēmums par attīstības sadarbībai paredzēto neizlietoto finanšu līdzekļu pārdali.  Likuma 4., 7. un 8. pants nosaka, ka augstāk minēto apstiprināšanas procedūru vadību veic Attīstības sadarbības valsts aģentūra. Vienlaicīgi 2008. gadā apstiprinātā Likuma sākotnējās ietekmes novērtējuma ziņojumā (anotācijā) tika noteikts, ka Attīstības sadarbības valsts aģentūra tiek izveidota, ja Latvijas valsts budžeta finansējums attīstības sadarbības projektu un Latvijas administrēto attīstības sadarbības programmu (izņemot brīvprātīgās iemaksas starptautiskajās organizācijās) īstenošanai pārsniedz 2 miljonus latus (2,85 miljonus eiro). Ņemot vērā, ka minētā finansējuma apjoms līdz šim nav sasniegts, jaunas Attīstības sadarbības valsts aģentūras izveide nav notikusi un minētās funkcijas saskaņā ar Likuma Pārejas noteikumiem veic Ārlietu ministrija.  Tādēļ Likumā ir izdarīti grozījumi attiecīgajos pantos, nosakot, ka aģentūras funkcijas veic Ārlietu ministrija.  Vienlaicīgi Likumprojekts paredz papildināt Likumu ar 14.pantu, nosakot, ka Ārlietu ministrija ir tiesīga deleģēt funkcijas citai publiskai personai vai privātpersonai, līgumā atrunājot funkciju deleģēšanas apjomu.  Likuma 6. panta pirmā daļa nosaka, ka “Ārlietu ministrija izstrādā attīstības sadarbības politikas plānu nākamajam gadam, kā arī normatīvajos aktos noteiktos vidēja termiņa politikas plānošanas dokumentus”. Saskaņā ar pašreizējo regulējumu attīstības sadarbības plānošana notiek saskaņā ar vidēja termiņa politikas plānošanas dokumentu (MK 2016. gada 14. septembra rīkojums Nr. 523, “Attīstības sadarbības politikas pamatnostādnes 2016.-2020. gadam”), kā arī ikgadējiem attīstības sadarbības politikas plāniem. Šādi ikgadējie plāni ierobežo iespējas plānot un īstenot daudzgadu attīstības sadarbības aktivitātes.  Saskaņā ar Attīstības plānošanas sistēmas likuma 8. pantu, plānu var izstrādāt līdz trīs gadu termiņam.  Līdz ar to Likumprojekts paredz veikt izmaiņas 6. panta pirmajā daļā, nosakot, ka Ārlietu ministrija izstrādā attīstības sadarbības politikas plānu, bet nenosakot viena gada termiņu.  Likuma 9.panta septītā daļa nosaka pilnvarojumu Ministru kabinetam attiecībā uz grantu projektu konkursu īstenošanu. Balstoties uz šo pilnvarojumu ir izdoti Ministru kabineta 2010.gada 5.janvāra noteikumi Nr. 2 “Kārtība, kādā īsteno granta projektu konkursus”.  Grantu konkursu īstenošana, cita starpā, noteiktos gadījumos paredz finansējuma attiekumu projektu iesniedzējiem, t.i, nelabvēlīga administratīvā akta izdošanu.  Saskaņā ar Administratīvā procesa likuma 11. pantā noteikto privātpersonai nelabvēlīgu administratīvo aktu izdot vai faktisku rīcību veikt iestāde var uz Latvijas Republikas Satversmes, likuma, kā arī uz starptautisko tiesību normas pamata. Ministru kabineta noteikumi vai pašvaldību saistošie noteikumi var būt par pamatu šādam administratīvajam aktam vai faktiskai rīcībai tikai tad, ja Latvijas Republikas Satversmē, likumā vai starptautisko tiesību normā tieši vai netieši ir ietverts pilnvarojums Ministru kabinetam, izdodot noteikumus, vai pašvaldībām, izdodot saistošos noteikumus, tajos paredzēt šādus administratīvos aktus vai faktisko rīcību.  Lai nodrošinātu, ka šāds pilnvarojums ir skaidrs, nepārprotams un izsmeļošs, ar Likumprojektu ir precizēta Likuma 9.panta septītā daļa un Likums ir papildināts ar 9.panta astoto daļu.  Likumprojekts paredz papildināt Likuma 9.pantu ar devīto daļu par personas iespējām pārsūdzēt Ārlietu ministrijas lēmumu.  Granta projektu konkursa projektu iesniegumus vērtē projektu iesniegumu izvērtēšanas komisija, ko apstiprina Ārlietu ministrijas valsts sekretārs. Komisija izskata iesniegtos projekta iesniegumus, sagatavo un iesniedz komisijas ziņojumu par konkursa rezultātiem ministrijas valsts sekretāram. Valsts sekretārs izvērtē un apstiprina komisijas ziņojumu. Ja, izvērtējot komisijas izvērtēšanas ziņojumu, un ieteiktos projektu iesniegumus, tiek konstatēts, ka iesniegums vai iesniegumi neatbilst tiesību aktu prasībām, ministrijas valsts sekretārs var nodot komisijai atkārtotai izvērtēšanai atsevišķus vai visus projekta iesniegumus.  Ņemot vērā augstāk minēto grantu konkursa izvērtēšanas iekšējo kārtību, likumprojektā nav paredzēta iespēja lēmumu pārsūdzēt ministrijā.  Likuma grozījumi, kas attiecas uz dalību starptautiskajās misijās un operācijās:  Ņemot vērā, ka pieaug nepieciešamība nosūtīt civilos ekspertus ne vien dalībai starptautiskajās misijās, bet arī starptautiskajās operācijās, Likuma 1. pants ir papildināts ar starptautiskās operācijas definīciju, kā arī viss Likuma teksts līdztekus jēdzienam “starptautiskā misija” papildināts ar jēdzienu “operācija” atbilstošā locījumā. Civilie eksperti var piedalīties NATO vai Eiropas Savienības (turpmāk – ES) dalībvalsts vai starptautisko organizāciju – ANO, NATO, EDSO un ES Kopējās drošības un aizsardzības politikas  ietvaros īstenotajās misijās un operācijās, kuru mērķis ir miera uzturēšana, konfliktu novēršana un starptautiskās drošības nodrošināšana.  Starptautiskās operācijas definīcija likumā ir iekļauta saskaņā ar ES Kopējās drošības un aizsardzības politikas izpratni. Starptautiskās glābšanas operācijas, kuru mērķis ir likvidēt dabas katastrofu sekas, evakuēt civiliedzīvotājus no apdraudētām vietām vai veikt līdzīga rakstura darbības, kā arī starptautiskās humānās operācijas, kuru mērķis ir sniegt palīdzību civiliedzīvotājiem, kas cietuši karadarbības vai citu ekstremālu apstākļu rezultātā, nav daļa no ES Kopējās drošības un aizsardzības politikas.  Starptautiskās palīdzības likuma 13. panta otrajā un trešajā daļā regulējums attiecībā uz pabalstu civilajam ekspertam vai viņa radiniekam ievainojuma, sakropļojuma, cita veida kaitējuma veselībai vai nāves gadījumā ir saskaņots ar Valsts un pašvaldību institūciju amatpersonu un darbinieku atlīdzības likumā noteikto regulējumu. Minētais regulējums jāiekļauj arī Starptautiskās palīdzības likumā, jo ne visi civilie eksperti ir valsts un pašvaldību amatpersonas un darbinieki.  Likumprojektā ir ietverts deleģējums Ministru kabinetam noteikt kārtību, kādā izmeklē un uzskaita nelaimes gadījumus, kuros cietis civilais eksperts, pildot amata pienākumus starptautiskajā misijā vai operācijā.  Likumprojekts arī paredz noteikt Pārejas noteikumos, ka līdz jaunu MK noteikumu pieņemšanai, bet ne ilgāk kā līdz 2019. gada 31. decembrim, piemērojami MK 2009. gada 13. janvāra noteikumi Nr. 35 “Kārtība, kādā civilo ekspertu nosūta dalībai starptautiskajā misijā, un dalības finansēšanas kārtība”, un MK 2017 .gada 30. maija noteikumi Nr. 274 “Kārtība, kādā civilajam ekspertam pēc atgriešanās no starptautiskās misijas sedz sociālās rehabilitācijas izdevumus.”  Starptautiskās palīdzības likuma 3.pants nosaka, ka likums neattiecas uz Iekšlietu ministrijas sistēmas iestāžu amatpersonām ar speciālajām dienesta pakāpēm un to dalību starptautiskajās misijās. Lai arī Ārlietu ministrijas sagatavotie un MK zināšanai pieņemtie informatīvie ziņojumi par civilo ekspertu dalību starptautiskajās misijās un Attīstības sadarbības politikas plāni paredz Iekšlietu ministrijas sistēmas iestāžu amatpersonu ar speciālajām dienesta pakāpēm dalību starptautiskajās civilajās misijās un operācijās, šī dalība ir iespējama saskaņā ar Robežsardzes likumu, likumu Par policiju un Ugunsdrošības un ugunsdzēsības likumu.  Pamatā Likumprojektā ir iestrādāti tehniski grozījumi, tādēļ tiek veikti grozījumi Starptautiskās palīdzības likumā, nevis tiek izdots jauns Starptautiskās palīdzības likums. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts skar fiziskās un juridiskās personas, kuras piedalās starptautiskās palīdzības aktivitāšu īstenošanā. |
| 2. | Tiesiskā regulējuma ietekme uz tautsaimniecību un administratīvo slogu | Tiks mazināts administratīvais slogs attīstības sadarbības projektu īstenotājiem, nodrošinot iespējas plānot un īstenot daudzgadu attīstības sadarbības aktivitātes.  Tiks mazināts administratīvais slogs, atvieglojot lēmumu pieņemšanu par neizlietotā vai atlikušā finansējuma novirzīšanu jaunu aktivitāšu īstenošanai, t.sk., nodrošinot iespēju savlaicīgi reaģēt uz saņēmējvalstu izteiktajām vajadzībām. |
| 3. | Atbilstības izmaksu monetārs novērtējums | Nav. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | MK līdz 2019. gada 31. decembrim vajadzēs izdot (1) jaunus MK noteikumus par kārtību, kādā īsteno granta projektu konkursus, (2) jaunus MK noteikumus par civilo ekspertu nosūtīšanas kārtību dalībai starptautiskajās misijās un operācijās un šīs dalības finansēšanas kārtību un (3) jaunus MK noteikumus par kārtību, kādā civilajam ekspertam pie atgriešanās no misijas un operācijas sedz sociālās rehabilitācijas izdevumus.  Šie noteikumi aizstās šobrīd spēkā esošos MK 2010.gada 5.janvāra noteikumus Nr. 2 “Kārtība, kādā īsteno granta projektu konkursus”, MK 2009. gada 13. janvāra noteikumus Nr. 35 “Kārtība, kādā civilo ekspertu nosūta dalībai starptautiskajā misijā, un dalības finansēšanas kārtība” un MK 2017. gada 30. maija noteikumus Nr. 274 “Kārtība, kādā civilajam ekspertam pēc atgriešanās no starptautiskās misijas sedz sociālās rehabilitācijas izdevumus”. |
| 2. | Atbildīgā institūcija | Ārlietu ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Attīstības sadarbības politikas konsultatīvā padome 2017.gada 8.decembra sēdē konceptuāli atbalstīja vadlīnijas Starptautiskās palīdzības likuma grozījumiem. Attīstības sadarbības politikas konsultatīvajā padomē ir pārstāvētas gan valsts pārvaldes iestādes, gan pilsoniskās sabiedrības organizācijas. Likumprojekta sagatavošanā ņemti vērā granta projektu īstenotāju ieteikumi vairāku gadu garumā (piemēram, biedrības “Latvijas Platforma attīstības sadarbībai” biedru ieteikumu apkopojums). |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros.  Noteikumu projekts neparedz jaunu institūciju izveidi, esošo likvidēšanu vai reorganizāciju. |
| 3. | Cita informācija | Nav. |

Ārlietu ministrs E. Rinkēvičs

Trokša 67016252

[Reinis.Troksa@mfa.gov.lv](mailto:Reinis.Troksa@mfa.gov.lv)

Pastare 67016920

Valda.Pastare@mfa.gov.lv